蒋士铨
舟中读书
束书厚疆圉，自固恐自陷。心兵失铦铓，何药与淬蘸。十载伏髹几，剥处泽可鉴。两袖月补缀，布褐色为俭。锐力辟志猛，强识得天欠。馋夫胃脾弱，呕哕负咀啖。齿牙宁不饕，胸腹卒难餍。精气因迷谬，智慧坠昏垫。终岁无逸获，手眼役颇厌。去之日悠悠，此身殊泛泛。吾师新安叟，相啖独醇酽。坐我艨艟舟，目送觅觞滥。久别俟新异，再见或播摲。讵谓岁月改，忧虞计罂甔。阘䢆成坐废，谋食类愚暗。学道我所欲，救死恐莫赡。寒饿疾已痼，日待斗石砭。及兹春靃靡，而乃挂江帆。得朋丐资斧，欲吐口喁噞。所识半穷乏，不免诧鬼瞰。世路未可测，光景讵能缆。执理不胜欲，倏忽营两念。纳睛入胸膈，反目自鞫勘。可怜文字腹，呀然告虚歉。饥肠时一鸣，苦心倏藏敛。以兹焚脏府，奚待灶木㮇。所嗟肝与胆，雪亮一古剑。本无机械巧，不畏穿窬舚。对书识弥旷，当仁意稍僣。浩然敌外铄，自得足隐验。滩涡移旧痕，岸树坼新艳。及时彼诚能，流瞩我亦暂。观物拾奇悟，识字增默忏。纤夫曳舟上，去波有余憾。行当悃图史，朗诵越天堑。